Motorfietsryer ry glo teen 248 km/hArgieffoto (Foto: geralt, Pixabay) ŉ Man wat Donderdag glo teen 248 km/h in ŉ 100 km/h-sone met sy motorfiets gejaag het, het Vrydag in die hof verskyn. Hillary Mophethe, woordvoerder van die Vrystaatse departement van polisie, paaie en vervoer, het gesê die 53-jarige man is gister omstreeks 16:00 op die R730 tussen Odendaalsrus en Welkom in hegtenis geneem. Volgens Mophethe is die man op waarskuwing vrygelaat en moet hy weer in Januarie in die hof verskyn. Hy word aangekla van ŉ spoedoortreding, roekelose bestuur en bestuur sonder ŉ geldige rybewys. “Die departement sal voortgaan om wetteloosheid in die provinsie te bekamp. Padgebruikers wat nie die reëls van die pad respekteer of nakom nie, sal geen genade betoon word nie.” Sam Mashinini, LUR vir polisie, paaie en vervoer, het verkeersbeamptes geloof vir hul goeie werk. “Ons weet dat hulle hul tyd, wat hulle veronderstel is om in die feestyd met hul geliefdes deur te bring, opoffer om te verseker dat paaie veilig is en padgebruikers by hul bestemmings uitkom.”